Мэхъош Аслъан ыныбжь илъэс 71-м итэу непэ идунай ыхъожьыгъ »\nМэхъош Аслъан ыныбжь илъэс 71-м итэу непэ идунай ыхъожьыгъ\nШъыпкъагъэ, гукIэгъу хэлъэу зигъашIэ къэзыхьыгъэ Мэхъош Аслъан къуаджэу Козэт къыщыхъугъ. Тренерэу дзюдомкIэ, самбэмкIэ Iоф ышIэзэ, нэбгырэ пшIы пчъагъэ ыгъэсагъ.\nДжон Липаридзе спортымкIэ дунэе класс зиIэ мастер хъугъэ. Джумбер Липаридзе, КIэрэщэ Пщымаф, Шъхьэлэхъо Аслъан, Исаченко зэшхэр, Андрей Выростковыр, фэшъхьафхэри спортым имастерых. ЩыIэныгъэм игъогу тырищагъэхэм тренерхэр къахэкIыгъэх.\nАдыгэ Республикэм самбэмкIэ испорт еджапIэ ипащэ игуадзэу илъэсыбэрэ щытыгъ. Республикэм испорт еджапIэу N 1-м ипащэу Мэхъош Аслъан загъэнафэм, ипшъэрылъхэр дэгъоу ыгъэцэкIагъэх. Аужырэ илъэсхэм спорт еджапIэм иотдел ипащэу Iоф ышIагъ.\nПщыкъаныкъо Долэтыкъо самбэмкIэ еджапIэм ипащэу, Мэхъош Аслъан ащ игуадзэу зыщытыгъэ лъэхъаным дунаим, Европэм язэнэкъокъухэм Хьасаныкъо Мурат, нэмыкIхэм дышъэр къащахьыщтыгъ.\nИгущыIэ фабэкIи, зэхэщэн IофыгъохэмкIи IэпыIэгъу къазэрэфэхъущтыгъэр гъашIэм хэкIокIэщтэп.\nЛъэпкъым ыгу къыфытеозэ, Адыгеим ихэхъоныгъэхэм арыгушхозэ ищыIэныгъэ къэзыхьыгъэ Мэхъош Аслъан ишIушIагъэхэм иIофшIэгъухэр, иныбджэгъухэр ащыгъуазэх, иадыгагъэ агъэлъапIэ. ЗэхэшIыкI ин иIэу, цIыф шъырытэу зэрэщытыр ипсэукIэ къыхэщыщтыгъ. ЛIакIоу зыщыщым, къыпэблагъэхэм гуфэбэныгъэ афыриIагъ. Мэхъош Аслъанрэ ишъхьэгъусэрэ пшъэшъитIу зэдапIугъ, унэгъо дахэ зэдыряIагъ.\nМэхъош Аслъан игупсэхэм, иIахьылхэм тафэтхьаусыхэ, якъин адэтэIэты.\nЩымыIэжьым Тхьэм джэнэт къырет.\nОпубликовал admin, 31-05-2021, 22:59. Просмотров: 192